A touz ces qui verront et orront ces presentes lettres, nous Biatris de Bourgoigne, contesse de la Marche [et] d’Angoulesme, salut en Nostre Signour. Sachent tuit que nous donons et doné avons à noble home et saige nostre chier nevour mons. Hugue de Chalon, chevalier, fiz de très noble home mons. Jehan de Chalon, signour d’Allay, et es hoirs descendant de sa char, tout le droit, toute la raison que nous aviens et avoir poiens envers très noble home nostre chier signour et frere mons. Robert, jadix dux de Bourgoigne, et [que] avons et avoir poons vers nostre chier signour et nevous Hugue, duc de Bourgoigne, pour raison dou testament de très noble home nostre chier frere mons. Hugue, duc de Bourgoigne, cui Dex absoille, jadis signour de Montreal, lequel testament nous ne savions mie ne n’estoit venuz à nostre coignissance, ou tems et à l’oure que nous feimes composicion sus l’eschoite de nostre chiere niece Biatrix, fille doudit mons. Hugue, nostre frere. Et si ansi estoit, que Dex ne vuille, que lidiz messires Hugues de Chalon, nostre chier nevoul, morut senz hoirs de son cors, nous donons à Jehan, son frere, nostre nevoul, touz le droit dessus nomez. Et ce nous faisons savoir à touz ces qui apertient ou puet apertenir per ces presentes lettres, seelées de nostre seal, donées le londi après la nativité Nostre Dame, l’an Nostre Signour mil trois cenz et onze.